**OBRAZLOŽITEV ELABORATA O OBLIKOVANJU CEN IZVAJANJA**

**OBVEZNIH OBČINSKIH GOSPODARSKIH JAVNIH SLUŽB**

**RAVNANJA S KOMUNALNIMI ODPADKI**

**V OBČINI VITANJE ZA LETO 2015**

**1. PRAVNE OSNOVE**

Vlada Republike Slovenije je dne 15. 11. 2012, sprejela Uredbo metodologiji za oblikovanje cen storitev obveznih občinskih gospodarskih javnih služb varstva okolja (v nadaljnjem besedilu: Uredba). Uredba je bila objavljena v Uradnem listu Republike Slovenije, št. 87/2012, z dne 16. 11. 2012, veljati pa je začela z dnem 1. 1. 2013.

Dne 31. 12. 2012, je Vlada Republike Slovenije v Uradnem listu Republike Slovenije, št. 109/2012, objavila prve spremembe navedene Uredbe.

**2. IZHODIŠČA ZA OBLIKOVANJE CEN JAVNIH SLUŽB RAVNANJA S KOMUNALNIMI ODPADKI NA PODLAGI NOVE UREDBE**

**2.1. Elaborat**

Ceno storitev javnih služb ravnanja s komunalnimi odpadki (v nadaljnjem besedilu: javne službe), predlaga izvajalec javnih služb z Elaboratom o oblikovanju cen izvajanja storitev javnih služb (v nadaljnjem besedilu: Elaborat), ki ga predloži pristojnemu občinskemu organu v potrditev.

Izvajalec Elaborat pripravi enkrat letno, mora pa ga pripraviti takoj in ga poslati pristojnemu občinskemu organu, ki mora začeti postopek potrjevanja nove cene, če razlika med potrjeno ceno in obračunsko ceno, glede na količino opravljenih storitev v preteklem obračunskem obdobju presega deset odstotkov od potrjene cene.

**2.2. Količina opravljenega dela**

Količina opravljenega dela je izražena v kg in se nanaša na količine zbranih in obdelanih določenih vrst komunalnih odpadkov ter odloženih ostankov predelave ali odstranjenih komunalnih odpadkov.

Izvajalec za uporabnike najmanj enkrat letno ugotavlja dejansko količino opravljenih storitev.

**2.3. Predračunska količina opravljenega dela**

Predračunska količina opravljenega dela predstavlja načrtovane količine zbranih, obdelanih in odloženih komunalnih odpadkov v prihodnjem obračunskem obdobju.

**2.4. Predračunska cena**

Predračunska cena storitev javne službe je cena, ki se izračuna v skladu s slovenskimi računovodskimi standardi in Uredbo, na podlagi načrtovane količine opravljenih storitev in načrtovanih stroškov ter prihodkov izvajalca v prihodnjem obračunskem obdobju.

**2.5. Potrjena cena**

Potrjena cena storitev javne službe je cena, ki jo je potrdil pristojni organ občine.

**2.6. Obračunska cena**

Obračunska lastna cena storitev javne službe je cena, ki se izračuna v skladu s slovenskimi računovodskimi standardi in Uredbo, pri čemer se za preračun stroškov na enoto storitev uporabijo dejanske količine opravljenih storitev in realizirani stroški izvajalca v preteklem obračunskem obdobju.

**2.7. Sestava cene**

Pri javni službi ravnanja s komunalnimi odpadki se ločeno oblikujejo cene za posamezno javno službo in sicer za:

- zbiranje določenih vrst komunalnih odpadkov,

- obdelavo določenih vrst komunalnih odpadkov in

- odlaganje ostankov predelave ali odstranjevanja komunalnih odpadkov.

Pri oblikovanju cen javnih služb se upoštevajo standardi in ukrepi za opravljanje posamezne javne službe, kakor jih opredeljujejo državni in občinski predpisi za posamezno javno službo.

Cena posamezne storitve javne službe je sestavljena iz cene:

- javne infrastrukture in

- opravljanja storitev posamezne javne službe ravnanja s komunalnimi odpadki.

Cena javne infrastrukture vključuje:

- stroške amortizacije ali najema javne infrastrukture,

- stroške zavarovanja infrastrukture javne službe,

- stroške odškodnin, ki so stroški odškodnin za služnost in povzročeno škodo,

povezano z gradnjo, obnovo in vzdrževanjem infrastrukture javne službe,

- finančna jamstva in

- odhodke financiranja, ki so stroški obresti in drugi stroški, povezani z dolžniškim

financiranjem gradnje ali obnove infrastrukture javne službe.

Cena opravljanja storitev vključuje naslednje skupine stroškov:

- neposredne stroške materiala in storitev,

- neposredne stroške dela,

- druge neposredne stroške,

- splošne (posredne) proizvajalne stroške, ki vključujejo stroške materiala,

amortizacije poslovno potrebnih osnovnih sredstev, storitev in dela,

- splošne nabavno-prodajne stroške, ki vključujejo stroške materiala, amortizacije

poslovno potrebnih osnovnih sredstev, storitev in dela,

- splošne upravne stroške, ki vključujejo stroške materiala, amortizacije poslovno

potrebnih osnovnih sredstev, storitev in dela,

- obresti zaradi financiranja opravljanja storitev javne službe,

- neposredne stroške prodaje,

- druge poslovne odhodke in

- donos.

**2.8. Oblikovanje cen za uporabnike**

Cene storitev javnih služb za uporabnike se oblikujejo, kot predračunske cene, na podlagi predračunskih količin opravljenega dela (izraženo v kg) in predračunskih stroškov za prihodnje obračunsko obdobje (izraženo v EUR).

Cena storitev za uporabnike je sestavljena iz stroškov vseh treh javnih služb ravnanja s komunalnimi odpadki.

Pri javni službi zbiranja določenih vrst komunalnih odpadkov se ločeno oblikuje cena za zbiranje:

- ločenih frakcij določenih komunalnih odpadkov in kosovnih odpadkov, razen ločeno

zbrane odpadne embalaže ter biološko razgradljivih kuhinjskih odpadkov in

zelenega vrtnega odpada,

- ločeno zbrane odpadne embalaže,

- mešanih komunalnih odpadkov ter

- ločeno za zbiranje biološko razgradljivih kuhinjskih odpadkov in zelenega vrtnega odpada.

Cena storitev javnih služb se uporabnikom oblikuje in zaračunava v obliki akontacij, sorazmerno glede na prostornino zabojnika za mešane komunalne odpadke in pogostost odvoza zabojnika, in sicer tako, da se najmanj enkrat letno razdeli masa v zadnjem obračunskem obdobju zbranih komunalnih odpadkov v posamezni občini na uporabnike glede na prostornino zabojnika za mešane komunalne odpadke in pogostost odvoza tega zabojnika. Izvajalec za preteklo obračunsko obdobje ugotovi razliko med potrjeno ceno in obračunsko ceno opravljenih storitev.

Ugotovljena razlika med potrjeno in obračunsko ceno glede na dejansko količino opravljenih storitev v preteklem obračunskem obdobju se v elaboratu upošteva pri izračunu predračunske cene za naslednje obračunsko obdobje.

**3. OBLIKOVANJE CEN NA OBMOČJU OBČINE VITANJE**

**3.1. Oblikovanje trenutno uporabljenih cen**

Cene storitev gospodarskih javnih služb ravnanja s komunalnimi odpadki, ki se trenutno uporabljajo na območju Občine Vitanje, so bile oblikovane na 18. redni seji Občinskega sveta občine Vitanje, dne 13. 06. 2013, v uporabi pa so od 01. 07. 2013.

Za fizične osebe cena ravnanja s komunalnimi odpadki znaša 2,52 EUR/oseba/mesec (brez DDV). Navedena cena vključuje zbiranje naslednjih vrst odpadkov, glede na mesto prevzemanja:

- pri povzročiteljih:

- 26 – krat letno mešani komunalni odpadki,

- 26 – krat letno mešana embalaža (ožji del občine),

- 37 – krat letno biološko razgradljivi odpadki (ožji del občine);

- na ekoloških otokih oz. zbiralnicah ločenih frakcij:

- 13 – krat letno papir,

- 26 – krat letno mešana embalaža in

- 13 – krat letno steklena embalaža;

- na skupnih prevzemnih mestih:

- 1 – krat letno kosovni odpadki in

- 1 – krat letno nevarni odpadki.

**3.2. Oblikovanje cen v letu 2015**

Na 23. redni seji, dne 12. 06. 2014, je Občinski svet občine Vitanje sprejel Odlok o načinu izvajanja obveznih občinskih gospodarskih javnih služb zbiranja določenih vrst komunalnih odpadkov, obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov na območju Občine Vitanje.

Navedeni odlok v 73. členu določa, da se cene storitev javne službe oblikujejo v skladu s predpisi Republike Slovenije, ki urejajo področje občinskih javnih služb varstva okolja.

Glede na to, da peti odstavek 23. člena Uredbe določa, da se cena storitev javnih služb uporabnikom oblikuje in zaračunava sorazmerno glede na prostornino zabojnika za mešane komunalne odpadke in pogostost odvoza zabojnika, in sicer tako, da se najmanj enkrat letno razdeli masa v zadnjem obračunskem obdobju zbranih komunalnih odpadkov v posamezni občini na uporabnike glede na prostornino zabojnika za mešane komunalne odpadke in pogostost odvoza tega zabojnika, **je potrebno predloženi Elaborat čim prej obravnavati in potrditi na pristojnem organu Občine Vitanje (zaradi usklajenosti z Uredbo).**

Pri oblikovanju cen v letu 2015, smo izhajali iz naslednjih osnov :

- upoštevanje določil Uredbe o metodologiji za oblikovanje cen,

- standard zbiranja komunalnih odpadkov,

- količine prevzetih, obdelanih in odloženih odpadkov v letu 2014 in

- stroški kalkulativnih elementov za oblikovanje cen.

Cene storitev javnih služb ravnanja s komunalnimi odpadki na območju Občine Vitanje so prikazane v tabeli 8, Elaborata in znašajo:

- 0,16879 EUR/kg zbiranje določenih vrst komunalnih odpadkov (brez bio odpadkov),

- 0,05056 EUR/kg obdelava določenih vrst komunalnih odpadkov in

- 0,07470 EUR/kg odlaganje ostankov predelave ali odstranjevanja komunalnih

odpadkov

- 0,09936 EUR/kg zbiranje in ravnanje biološko razgradljivih odpadkov

Navedene cene vključujejo naslednji standard zbiranja komunalnih odpadkov:

- 17 – krat letno mešani komunalni odpadki,

- 17 – krat letno mešana embalaža,

- 6 – krat letno papir in karton ter embalaža iz papirja in kartona,

- 37 – krat letno biološko razgradljivi odpadki;

- na ekoloških otokih oz. zbiralnicah ločenih frakcij:

- 13 – krat letno steklena embalaža;

- na skupnih prevzemnih mestih:

- 1 – krat letno kosovni odpadki in

- 1 – krat letno nevarni odpadki;

- zbiranje odpadkov v zbirnem centru v Zrečah.

Predlagani standard je enak standardu zbiranja komunalnih odpadkov v Občini Zreče, saj sta obe občini skupno nastopili na javnem natečaju za podelitev koncesije izvajanja gospodarskih javnih služb ravnanja s komunalnimi odpadki.

Enak standard in cene, kot so v predlogu Elaborata, je Občinski svet občine Zreče, potrdil s sprejemom Elaborata o oblikovanju cen, na 24. redni seji, dne 03. 09. 2014 in se uporabljajo od 01. 10. 2014 dalje.

**3.3. Cene za uporabnike**

Uredba o metodologiji za oblikovanje cen določa, da je cena za uporabnika odvisna od volumna zabojnika za mešane komunalne odpadke in pogostost odvoza (ko gre za komunalne odpadke, razen biološko razgradljive odpadke) ter volumna zabojnika za biološko razgradljive odpadke ter pogostost odvoza, ko gre za biološko razgradljive odpadke.

V prilogi Elaborata sta cenika za gospodinjstva oz. fizične osebe ter pravne osebe.

**3.3.1. Osnove in cene za gospodinjstva v individualnih hišah**

Dosedanji način obračunavanja storitev javnih služb ravnanja s komunalnimi odpadki v individualnih gospodinjstvih temelji na številu oseb v gospodinjstvu, pri čemer znaša cena 2,52 EUR/oseba/mesec (brez DDV).

Predlog novega obračuna temelji na volumnu zabojnika za mešane komunalne odpadke in pogostosti odvozov tega zabojnika oz. volumna vrečk za mešane komunalne odpadke. Nov cenik je naslednji ( v EUR/mesec, brez DDV):

|  |  |  |  |
| --- | --- | --- | --- |
| **Vrečka 40 L** | **Vrečka 80 L** | **Posoda 120 L** | **Posoda 240 L** |
| 3,8911 | 7,7821 | 11,6732 | 23,3464 |

Minimalne osnove za uporabo embalaže za zbiranje mešanih komunalnih odpadkov:

- obračunsko vrečko 40 L na mesec lahko ima samo gospodinjstvo v individualni hiši,

ki ima samo enega člana,

- obračunsko vrečko 80 L na mesec lahko ima samo gospodinjstvo v individualni hiši,

z enim ali največ dvema članoma,

- gospodinjstvo z enim ali dvema članoma lahko ima tudi posodo volumna 120 L ali

240 L,

- posodo 120 L morajo imeti vsa gospodinjstva s tremi ali več osebami, če pa imajo

več mešanih komunalnih odpadkov, kot je razpoložljiva posoda 120 L, pa morajo

imeti posodo 240 L.

Število vrečk za zbiranje mešanih komunalnih odpadkov:

Zaradi predlaganega standarda zbiranja mešanih komunalnih odpadkov 17 – krat na leto (na tri tedne), bi gospodinjstvom z enim članom pripadalo 17 vrečk, volumna 40 L. Ker pa so vrečke za mešane komunalne odpadke volumna 80 L, bomo gospodinjstvom z enim članom predali 9 kom vrečk volumna 80 L za eno koledarsko leto, s tem, da se obračun vrši mesečno, kot vrečka 40 L , s ceno 3,8911 EUR/mesec (brez DDV). To pomeni, da bodo gospodinjstva imela letno 9 odvozov mešanih komunalnih odpadkov. Gospodinjstva s dvema članoma bodo prejela 17 vrečk volumna 80 L, kar pomeni 17 odvozov letno.

Primerjava trenutno veljavnih cen in predlogom novih cen (glede na število oseb):

|  |  |  |  |  |  |
| --- | --- | --- | --- | --- | --- |
| **TRENUTNA CENA** | | **NOVA CENA** | | | **RAZLIKA  (nova - trenutna)** |
| **ŠTEVILO OSEB** | **CENA** | **40 L** | **80 L** | **120 L** |
| 1 | 2,5200 | 3,8911 |  |  | 1,3711 |
| 2 | 5,0400 |  | 7,7821 |  | 2,7421 |
| 3 | 7,5600 |  |  | 11,6732 | 4,1132 |
| 4 | 10,0800 |  |  | 11,6732 | 1,5932 |
| 5 | 12,6000 |  |  | 11,6732 | -0,9268 |
| 6 | 15,1200 |  |  | 11,6732 | -3,4468 |
| 7 | 17,6400 |  |  | 11,6732 | -5,9668 |

**3.3.2. Osnove in cene za pravne osebe**

Dosedanji način obračunavanja storitev javnih služb ravnanja s komunalnimi odpadki za pravne osebe temelji na volumnu zabojnika za mešane komunalne odpadke in znaša pri 26 – odvozih na leto :

|  |  |
| --- | --- |
| **Posoda 120 L** | **Posoda 240 L** |
| 17,8800 EUR/mesec | 35,7600 EUR/mesec |

- cene so brez DDV

Predlog novih cen temelji na volumnu zabojnika za mešane komunalne odpadke in znaša pri 17 – odvozil na leto :

|  |  |
| --- | --- |
| **Posoda 120 L** | **Posoda 240 L** |
| 10,8132 EUR/mesec | 21,6263 EUR/mesec |

- cene so brez DDV

V Murski Soboti, 22. 10. 2015

Pripravila :

Primož Gjerkiš, univ. dipl. polit.

Franc Knaus, ekon.